บลจ.วรรณฝันขึ้นแท่นแสนล.
บลจ.วรรณ ฝันใหญ่ ปั้นสินทรัพย์ขึ้นแท่นแสนล้านบาท เดินหน้าปรับไอที สู้ บลจ.ขนาดใหญ่
30 มี.ค. 2554

บลจ.วรรณ ฝันใหญ่ ปั้นสินทรัพย์ขึ้นแท่นแสนล้านบาท เดินหน้าปรับไอที สู้ บลจ.ขนาดใหญ่ 
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ กล่าวว่า มีเป้าหมายที่จะเพิ่มสินทรัพย์ภายใต้การบริหาร (เอยูเอ็ม) ให้ถึง 1 แสนล้านบาท ภายใน 3-4 ปี จากที่มีอยู่ 7.32 หมื่นล้านบาท ในปัจจุบัน 
“ในขณะนี้เราอยู่ระหว่างการปรับปรุงระบบปฏิบัติการและระบบไอที เพื่อให้สามารถแข่งขันกับ บลจ.ที่มีธนาคารพาณิชย์ถือหุ้นใหญ่ได้ แต่ต้องยอมรับว่า ในช่วงนี้การแข่งขันของ บลจ. ค่อนข้างรุนแรงมาก โดยเฉพาะอุตสาหกรรมกองทุนส่วนบุคคล แต่เราจะเน้นกองทุนส่วนบุคคลที่ไม่ใช่กองทุนสำรองเลี้ยงชีพ เนื่องจากจำนวนลูกค้าไม่มากนัก แต่มูลค่าสินทรัพย์ค่อนข้างมาก ทำให้สามารถให้บริการได้ดี” นายมนรัฐ กล่าว
นอกจากนี้ บลจ.วรรณ ยังมีเป้าหมายที่จะออกออกกองทุนที่มีความแตกต่างจาก บลจ. อื่นๆ โดยคาดว่า ในปีนี้จะออกกองทุนใหม่ประมาณ 10-12 กองทุน และในระหว่างวันที่ 1-19 เม.ย. นี้ เตรียมเปิดเสนอขายกองทุนเปิด วรรณ อะกริคัลเจอร์ ลงทุนในหน่วยลงทุนของ RBS MARKET ACCESS RICI–A INDEX ETF ซึ่งเป็นกองทุนรวมอีทีเอฟ มีนโยบายลงทุนเพื่อสร้างผลตอบแทนให้ใกล้เคียงกับผลตอบแทนดัชนี Rogers International Commodity Index-Agriculture ซึ่งเป็นดัชนีที่มุ่งสะท้อนการเปลี่ยนแปลงของมูลค่าสินค้าเกษตรกรรม บริหารและจัดการโดย RBS (Luxembourg) S.A.
“เดือน มิ.ย. คาดว่า จะสามารถออกกองทุนใหม่ที่ยังไม่เคยมีบลจ.ใดมีมาก่อน” นายมนรัฐ กล่าว
ขณะเดียวกัน นายมนรัฐ กล่าวว่า อีกเป้าหมายหนึ่ง คือ การสร้างผลตอบแทนของกองทุนให้ดีที่สุด โดยยอมรับว่า ผลการดำเนินงานของกองทุนภายใต้การบริหารของ บลจ.วรรณ ตั้งแต่ต้นปีที่ผ่านมายังไม่ดีนัก ซึ่งส่วนหนึ่งเป็นผลจากการปรับปรุงระบบงาน
สำหรับช่องทางการจำหน่าย นายมนรัฐ กล่าวว่า มีแผนที่จะเพิ่มช่องทางขายให้มากขึ้นจากปัจจุบันที่ขายผ่านตัวแทนจำหน่ายและธนาคารที่ไม่มี บลจ. ลูก 
“แผนงานการเพิ่มช่องทางขายมีอยู่แล้ว คือ การซื้อช่องทางขายเพิ่มขึ้น แต่ยังไม่สามารถเปิดเผยรายละเอียดได้ในขณะนี้ แต่จะทำให้ถึงเป้าหมาย 1 แสนล้านบาทได้เร็วขึ้น” นายมนรัฐ กล่าว